CELEX: 62015CN0470
Language: el
Date: 2015-09-07 00:00:00
Title: Υπόθεση C-470/15: Αίτηση προδικαστικής αποφάσεως την οποία υπέβαλε το Raad van State (Κάτω Χώρες) στις 7 Σεπτεμβρίου 2015 — Lufthansa Cargo AG κατά Staatssecretaris van Infrastructuur en Milieu

30.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 398/17
            
         Αίτηση προδικαστικής αποφάσεως την οποία υπέβαλε το Raad van State (Κάτω Χώρες) στις 7 Σεπτεμβρίου 2015 — Lufthansa Cargo AG κατά Staatssecretaris van Infrastructuur en Milieu
   (Υπόθεση C-470/15)
   (2015/C 398/22)
   Γλώσσα διαδικασίας: η ολλανδική
   
      Αιτούν δικαστήριο
   
   Raad van State
   
      Διάδικοι στην υπόθεση της κύριας δίκης
   
   
      Αναιρεσείουσα: Lufthansa Cargo AG
   
      Αναιρεσίβλητος: Staatssecretaris van Infrastructuur en Milieu
   
      Προδικαστικά ερωτήματα
   
   
               1)
            
            
               Πρέπει το άρθρο 3, παράγραφος 1, αρχή και στοιχείο γ', σημείο ii, πρώτη ημιπερίοδος, της Συμφωνίας αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και των Ηνωμένων Πολιτειών της Αμερικής, αφετέρου (ΕΕ 2007, L 134), να ερμηνευθεί υπό την έννοια ότι παρέχει σε κοινοτικό αερομεταφορέα από το κράτος μέλος Α επαρκές δικαίωμα να εκφορτώσει σε άλλο κράτος μέλος Β φορτίο, το οποίο φορτώθηκε σε τρίτη χώρα, μετά από ενδιάμεση στάση στις ΗΠΑ, κατά την οποία το φορτίο αυτό δεν εκφορτώθηκε, χωρίς να διαδραματίζουν ρόλο διμερείς συμφωνίες μεταξύ του κράτους μέλους Β και της τρίτης χώρας;
            
         
               2)
            
            
               Δύναται κοινοτικός αερομεταφορέας να αντλήσει από τη Συμφωνία αεροπορικών μεταφορών μεταξύ της Ευρωπαϊκής Κοινότητας και των κρατών μελών της, αφενός, και των Ηνωμένων Πολιτειών της Αμερικής, αφετέρου, δικαιώματα έναντι κρατών μελών άλλων από το κράτος μέλος όπου ο μεταφορέας έχει την κύρια εγκατάστασή του;
            
         
               3)
            
            
               Αντιτίθεται το άρθρο 5 του κανονισμού (ΕΚ) 847/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διαπραγμάτευση και εφαρμογή των συμφωνιών περί αεροπορικών μεταφορών μεταξύ των κρατών μελών και τρίτων χωρών (EE 2004, L 195· διορθωτικό: EE 2007, L 204), σε απαίτηση κατά την οποία, για τη εκτίμηση του αν πληρούται το κριτήριο της εγκαταστάσεως όπως αυτό προβλέπεται στο άρθρο 49 ΣΛΕΕ και όπως έχει διαμορφωθεί στη νομολογία του Δικαστηρίου, κοινοτικός αερομεταφορέας με κύρια εγκατάσταση στο κράτος μέλος Α πρέπει να έχει σταθμεύσει στο κράτος μέλος Β ένα μέρος του στόλου του, αποτελούμενο τουλάχιστον από δύο αεροσκάφη;